На основу члана 7. Закона о буџету Републике Србије за 2014. годину („Службени гласник РСˮ, број 110/13) и Уредбе о утврђивању Програма подршке реализацији мера од регионалног и локалног значаја у 2014. години („Службени гласник РСˮ, број 27/14)

**Република Србија**

**image002**

**МИНИСТАРСТВО РЕГИОНАЛНОГ РАЗВОЈА И ЛОКАЛНЕ САМОУПРАВЕ**

**расписује**

**ЈАВНИ ПОЗИВ**

**за доделу бесповратних средстава у оквиру Програма подршке реализацији мера од регионалног и локалног значаја у 2014. години за меру суфинансирања учешћа јединица локалне самоуправе у реализацији регионалних и локалних пројеката**

Мерусуфинансирања учешћа јединица локалне самоуправе у реализацији регионалних и локалних пројеката у 2014. години, спроводи Министарство регионалног развоја и локалне самоуправе (у даљем тексту: Министарство) у сарадњи са Националном агенцијом за регионални развој (у даљем тексту: Национална агенција).

**1. Услови за учествовање у поступку доделе средстава у оквиру мере суфинансирања учешћа јединица локалне самоуправе у реализацији регионалних и локалних пројеката у 2014. години:**

**1.1. Корисници бесповратних средстава**

Право на коришћење бесповратних средстава имају јединице локалне самоуправе.

**1.2.Намена бесповратних средстава**

Бесповратна средства су намењена за суфинансирање учешћа јединица локалне самоуправе у реализацији пројеката од значаја за регионални и локални развој, који су јединицама локалне самоуправе одобрени на јавном конкурсу код домаћег или међународног донатора.

Пројекти од значаја за регионални развој који су предмет суфинансирања од стране Министарства су:

1) развој и унапређење пословне инфраструктуре, укључујући и основну инфраструктуру која доприноси развоју пословне инфраструктуре (прилазни пут, комунална инфраструктура и сл);

Под пословном инфраструктуром подразумевају се: индустријске зоне, индустријски паркови, бизнис инкубатори.

2) пројекти који доприносе стварању повољних услова за пословање, отварање малих и средњих предузећа, повећање запослености, иновативности и конкурентности, побољшање пословне и инвестиционе климе;

3) регенерација браунфилд локација;

4) успостављање и/или унапређење међуопштинске сарадње;

5) пројекти јавно-приватног партнерства;

6) урбано-рурални пројекти;

7) побољшање општинских услуга кроз унапређење сервисних центара за грађане и привреду.

**1.3.Услови за добијање средстава**

Право на коришћење бесповратних средстава имају јединице локалне самоуправе које испуњавају следеће услове:

1. да су поднели попуњен пријавни формулар Министарству са потребном документацијом у складу са јавним позивом;
2. да су обезбедили средства за суфинансирање пројекта у буџету јединице локалне самоуправе;
3. да рачун подносиоца пријаве није у блокади;
4. да су потписали уговор са представницима домаћег или међународног донатора пре подношења пријаве Министарству.

**1.4.Финансијски оквир**

Бесповратна средстава се додељују у складу са наменом средстава на следећи начин:

Министарство ће у одређеном проценту суфинансирати оправдане трошкове од укупног износа неопходног за кофинансирање пројекта које су обезбедиле јединице локалне самоуправе, а који не може прећи износ од 2.500.000,00 динара, без пореза на додату вредност и то у зависности од нивоа развијености на следећи начин:

1. до 40% оправданих трошкова за девастиране јединице локалне самоуправе без пореза на додату вредност;
2. до 35% оправданих трошкова за јединице локалне самоуправе из треће и четврте групе, без пореза на додату вредност;

3) до 20% оправданих трошкова за јединице локалне самоуправе из прве и друге групе без пореза на додату вредност.

У погледу степена развијености јединица локалних самоуправа примењиваће се Уредба о утврђивања степена развијености региона и јединица локалне самоуправе за 2013. годину („Службени гласник РС”, број 62/13) до ступања на снагу акта Владе којим се утврђује јединствена листа развијености региона и јединица локалне самоуправе за 2014. годину.

**Све активности које буду одобрене за суфинансирање морају бити завршене до 30. јуна 2015. године**.

Суфинансираће се следећи оправдани трошкови: трошкови радова, трошкови пројекта: трошкови превода, трошкови израде студија, истраживања, трошкови израде пројектно-техничке документације, трошкови израде публикација, трошкови за повећање видљивости пројекта, трошкови евалуација.

**Министарство неће суфинансирати учешће јединица локалне самоуправе у пројектима који су већ суфинансирани од стране Министарства у 2012, 2013. и 2014. години.**

###### 1.5.Неопходна документација за пријављивање

###### Документација која се обавезно доставља приликом подношења захтева:

1) правилно попуњен пријавни формулар - Образац број 1;

2) потврда Народне банке Србије да рачун подносиоца пријаве није у блокади;

3)оверена копија финансијских извештаја подносиоца пријаве за претходну финансијску годину (биланс стања и биланс успеха) за коју су рачуни затворени и завршни рачун;

4) потписана писмена изјава подносиоца пријаве о сарадњи јединица локалне самоуправе или других партнера (уколико постоји) - Образац број 2;

5) потписана писмена изјава подносиоца пријаве о сагласности са условима из јавног позива и сагласност подносиоца пријаве да има обезбеђена средства за суфинансирање пројекта - Образац број 3;

6) потписан и оверен образац трошкова пројекта са структуром суфинансирања подносиоца пријаве, са приказом обезбеђених извора средства за суфинансирање пројекта - Образац број 4;

7) оверена копија уговора којим је одобрен пројекат (пројекат треба да буде одобрен најраније 1. јануара 2013. године, а уговор потписан најраније 1.јануара 2013. године а најкасније на дан подношења пријаве Министарству) од стране овлашћених институција које спроводе домаће и међународне конкурсе, са оригиналном конкурсном документацијом за коју се тражи суфинансирање на ЦД-у;

8) биографија координатора и пројектног тима који су ангажовани на пројекту.

###### 2.Начин пријављивања и рок за подношење пријава

Тачно попуњен пријавни формулар и пратећа документација у складу са јавним позивом предаје се у два примерка на писарници Министарства или доставља препорученом поштом, на адресу: Министарство регионалног развоја и локалне самоуправе, Влајковићева 10, 11000 Београд. Један примерак документације мора бити оригинал или копиран и оверен од стране надлежног државног органа, док други примерак може бити само копиран.

Пријаве се предају у затвореној коверти са назнаком „Пријава за Јавни позив - мерa суфинансирања учешћа јединица локалне самоуправе у реализацији регионалних и локалних пројеката са назнаком НЕ ОТВАРАТИ”, са пуном адресом пошиљаоца на полеђини коверте. **Непотпуне пријаве се неће разматрати.**

Јавни позив, пријавни формулар,Уредба о утврђивању Програма подршке реализацији мера од регионалног и локалног значаја у 2014. години и сви потребни обрасци су доступни на интернет страни Министарства на адреси [www.mrrls.gov.rs](http://www.mrrls.gov.rs) и нa интернет страни Националне агенције на адреси [www.narr.gov.rs](http://www.narr.gov.rs).

###### Jaвни позив ће бити отворен до 1. октобра 2014. године односно док се не утроше расположива средства.

Све детаљније информације могу се добити у Министарству позивом на следеће бројеве телефона: 011/333-4165 Милица Адамовић, 011/333-4175 Јованка Јовановић, или имејлом на електронску адресу: milica.adamovic@mrrls.gov.rs и jovanka.jovanovic@mrrls.gov.rs.